《感情中建除体二首》
宋代·程公许

建大将旗鼓，遴选兹信艰。
除授得其人，国势维泰山。
满朝绶若若，熟谋须万全。
平生想卫霍，摧枯无留难。
定论真黩武，亦足激懦孱。
执爵酹太宫，感慨清泪潸。
破敌岂无策，百年祗长叹。
危机屡反复，地险失故关。
成败虽运数，人谋忌地谩。
收民心第一，根本无创残。
开纳智与勇，及时护风寒。
闭口勿多言，天道谅好还。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。